Lok Sabha Question No. 2960 (UNSTARRED), answered on 2015-08-06
Subject: Motor Vehicles Agreement
Ministry: ROAD TRANSPORT AND HIGHWAYS
Asked by: BHARATENDRA SINGH, GOPALAKRISHNAN CHINNARAJ, R. VANAROJA, SRIRAM MALYADRI

**भारत सरकार**

**सड़क परिवहन और राजमार्ग मंत्रालय**

**लोक सभा**

**लिखित प्रश्‍न सं. 2960**

**गुरुवार, 6 अगस्त, 2015/15 श्रावण, 1937 (शक)**

**मोटर वाहन समझौता**

**2960. कुँवर भारतेन्द्र सिंह:**

**श्री सी. गोपालकृष्णन:**

**श्रीमती आर. वनरोजा:**

**श्री मलयादि श्रीराम:**

क्या **सड़क परिवहन और राजमार्ग मंत्री** यह बताने की कृपा करेंगे कि:

(क) सरकार द्वारा विदेशों के साथ हस्ताक्षरित मोटर वाहन समझौते (एमवीए) का ब्यौरा क्या है और इसके उद्देश्य क्या हैं;

(ख) एमवीए के कार्यान्वयन हेतु तैयार की गई कार्यविधियां क्या हैं;

(ग) क्या सरकार का विचार म्यांमार, थाइलैण्ड और श्रीलंका के साथ समान वाहन समझौता विकसित करने का है;

(घ) यदि हां, तो तत्संबंधी ब्यौरा क्या है और ऐसे समझौतों को कब तक हस्ताक्षरित किए जाने की संभावना है; और

(ङ) इससे क्षेत्र की आर्थिक वृद्घि में कितना लाभ होने की संभावना है?

**उत्‍तर**

**सड़क परिवहन और राजमार्ग मंत्रालय में राज्‍य मंत्री**

**(श्री पोन्. राधाकृष्‍णन)**

**(क) :** भारत और नेपाल के बीच यात्री वाहन यातायात विनियमन के लिए एक करार पर 25 नवम्‍बर, 2014 को हस्‍ताक्षर किए गये थे। इस करार से दिल्‍ली से काठमांडू और वाराणसी से काठमांडू तक बस सेवाएं, जो वर्तमान में प्रचालनरत हैं, शुरू करने में सहूलियत मिली है। इस करार में दोनों देशों के बीच वैयक्‍तिक वाहनों के संचालन और अतिरिक्‍त बस सेवाओं के लिए अनुमति देने का भी प्रावधान है।

बांग्‍लादेश, भूटान, भारत और नेपाल (बीबीआईएन) के परिवहन मंत्रियों द्वारा भूटान के थिंपू में 15 जून, 2015 को चारों देशों में यात्री, वैयक्‍तिक और माल वाहनों के सीमा पार यातायात को सक्षम बनाने और विनियमित करने के लिए बीबीआईएन मोटर वाहन करार (एमवीए) पर हस्‍ताक्षर किये गये हैं। इस करार से वर्तमान में समय खपाऊ प्रक्रिया और प्रक्रिया विधियों का समय और लागत घटेगी और भारत के पूर्वोत्‍तर क्षेत्र में और उसके जरिये बंग्‍लादेश, भूटान और नेपाल को तथा इनसे, सीमा पार व्‍यापार और परिवहन होगा। इससे लोगों से लोगों में सम्‍पर्कता, व्‍यापार और क्षेत्रीय एकता बढ़ाने में मदद मिलेगी।

**(ख) :** **यह बीबीआईएन मोटर वाहन करार सभी चारों देशों द्वारा अधिसूचनाएं जारी किये जाने और इसके अनुसमर्थन के पश्‍चात् ही लागू होगा।**

**(ग) से (ड.) :** **सड़क परिवहन के माध्‍यम से वर्धित क्षेत्रीय सड़क सम्‍पर्कता हेतु भारत, म्‍यांमार और थाईलैंड (आईएमटी) के बीच समान मोटर वाहन करार को अंतिम रूप देने और तीनों देशों द्वारा विकसित मोटर वाहन करार के पाठ पर आम सहमति बनाने के लिए वार्ताएं आयोजित की गई हैं। प्रोटोकॉल के पाठ और इसके कार्यक्रम, जो भारत, म्‍यांमार और थाईलैंड मोटर वाहन करार का एक भाग होगा, को अंतिम रूप देने के लिए तीनों देशों के बीच समझौता बातचीत का निष्‍कर्ष निकलना अपेक्षित है। तीनों देशों ने अनंतिम रूप से 13-14 जुलाई, 2015 को भारत, म्‍यांमार और थाईलैंड के परिवहन सचिव स्‍तर की बैठक के दौरान सहमति दे दी है कि संबंधित देशों की सरकारें, जब अपने आंतिरिक अनुमोदन की प्रक्रिया पूरी करेंगी, तब नवम्‍बर, 2015 में म्‍यांमार में तीनों देशों के परिवहन मंत्रियों की बैठक के दौरान आईएमटी, एमवीए पर हस्‍ताक्षर किये जा सकें। इस करार से भारत-म्‍यांमार-थाईलैंड सड़क महामार्ग पर मालवाहनों और यात्री वाहनों (वैयक्‍तिक वाहन भी शामिल है) के संचालन में सुविधा मिलेगी और दक्षिण पूर्वी एशिया में अंतरा-क्षेत्रीय और अंतरक्षेत्रीय वाणिज्‍य और व्‍यापार बढ़ेगा। इस समय श्रीलंका के साथ अलग से मोटर वाहन करार पर हस्‍ताक्षर किये जाने का कोई प्रस्‍ताव नहीं है।**

******